Il-passi tal-bidu ta' dan il-Gvern ġdid huma sfortunatament mimlija b'kumplikazzjonijiet u ġudizzji żbaljati. Diversi fis-soċjetà ttamaw li l-perjodu twil li l-Partit Laburista kien fl-Oppożizzjoni serva sabiex meta jiġu fdati bil-poter ikunu attenti biex ma jidħlux fit-toroq li uħud diġà qabdu. It-tieni, ma' dan hemm il-konsegwenzi li twieldu mill-interpretazzjoni skorretta tar-riżultat elettorali. Il-poplu ma sarx, fil-maġġoranza tiegħu, laburist. Għażel lil dak il-partit, però ma ntrabatx kif uħud ilhom hekk marbuta. Żamm u anzi ħass li qiegħed jeżerċita l-libertà tiegħu li jibdel il-Gvern mingħajr ma jintrabat ma' naħa jew oħra. Minflok, xi wħud fil-Partit Laburista tkaxkru jaħsbu li għandhom issa l-maġġoranza li hija marbuta mal-modi l-antiki ta' kif kienu jwettqu l-politika. Dan ħareġ ferm iktar ċar f'żewġ deċiżjonijiet partikolari, fost oħrajn, li mhux qegħdin jinżlu tajjeb mal-opinjoni pubblika u li għalihom il-Gvern qiegħed diġà jwebbes rasu. Id-diskors tal-President tar-Repubblika kien stunat wisq, mimli b'osservazzjonijiet u diskors partiġġjan li setgħu faċilment jiġu evitati. Min kitbu, u ħadd għadu ma qal min effettivament hu, ma rax li għandu joqgħod lura u ma jimbarazzax lill-President tar-Repubblika nnifsu kif ukoll lill-istess gvern tal-ġurnata. Il-verità hija li kien kliem żejjed u ma rnexxielu jasal imkien, salv li jġib stmerrija u kumplikazzjonijiet żejda lill-Uffiċċju tal-President. Passi żbaljati li juru nuqqas ta' maturità politika. Ma kienx hemm bżonn ta' dan kollu. Anqas, fl-opinjoni tiegħi, ma kien hemm lok ta' xi tibdiliet legali. Hemm sempliċement neċessità tal-użu tas-sens komun. Min jikteb id-diskors għandu jkun tajjeb u jassigura li ma jġibx lill-istituzzjonijiet f'sitwazzjoni bħal din. Ma nemminx li huwa daqshekk diffiċli biex dan isir, dejjem jekk inti tkun tal-affari tiegħek u tagħraf il-portata ta' ħidmietek. Fl-ewwel siegħat ta' din il-leġislatura, diġà kien evidenti li kien hemm noti li jistonaw u li jindikaw b'mod dirett li l-attenzjoni lejn ir-rispett tad-demokrazija kien qiegħed jiġi injorat. Dan huwa żball politiku li l-konsegwenzi u l-effetti tiegħu ser narawhom jiżdiedu. Anqas ma qed tagħmel wisq ġid u ġieħ lill-Gvern li jippermetti Ministri u Segretarji Parlamentari jaħdmu fil-professjoni tagħhom, minkejja l-ħatra tagħhom. Huwa diġà żbaljat minnu nnifsu li jiġi permess dan. Min daħal għal kariga fl-Eżekuttiv f'din l-età ma jistax ikollu sieq naħa u sieq in-naħa l-oħra. Irid, dejjem jekk irid ikun ta' servizz u jwettaq ħidmietu b'serjetà, ikun dedikat għal ħaġa waħda. Nitkellem mill-esperjenza personali. Tant hemm xogħol u punti li jridu l-attenzjoni u l-konċentrazzjoni tiegħek li ma tistax tinqasam. Il-Kodiċi tal-Etika jniżżel b'mod ċar dak li huwa loġiku u għandu fin-normalità jiġi segwit bil-vantaġġ li ħadd m'għandu skużi għax huwa mniżżel abjad fuq l-iswed u ma jistax jiġi injorat. Il-Kodiċi tant isegwi s-sewwa li anqas jitkellem fuq eżenzjonijiet. Il-Prim Ministru qiegħed jiżbalja hawn fuq żewġ punti. L-ewwel, li jippermetti li jkollu membri tal-Eżekuttiv li m'humiex konċentrati fuq ħidmiethom. It-tieni, li jiskuża aġir bħal dan billi jgħid li qed jeżenta dak li ma jistax, fil-fatt, jeżenta. Min irid jisma' jisma'. Min le, ikompli jwebbes rasu. Fil-ġimgħat li ġejjin, dejjem jekk il-Gvern ma jibdiex jaħrab, nittama li jkollna l-opportunità li niddiskutu fit-tul, sija d-diskors tal-President, kif ukoll dan l-aġir żbaljat. Ħidmietna fl-Oppożizzjoni qegħda ssir diġà u sewwa. Ċert li fir-ras iebsa tal-Gvern, il-poplu qiegħed attent.
Għal dawk li jridu jisimgħu